BOGDANA GLIGORIĆ-VUJNOVIĆ, ekonomista, redovni profesor, rođena 20. oktobra 1959. godine u Romanovcima, opština Bosanska Gradiška. Srednju ekonomsku školu je završila u Bosanskoj Gradišci 1978. godine, nakon čega upisuje Ekonomski fakultet u Banja Luci, koji završava 1982. godine.

Magistarski studij završava 1986. godine u Osijeku. Zvanje doktor ekonomskih nauka (uža naučna oblast poslovne finansije) stiče na Panevropskom univerzitetu "Apeiron" 2006 godine. U svom bogatom radnom iskustvu obavljala je razne funkcije od kojih se izdvajaju rukovodilac privredno računovodstvenog sektora u "Autoprevozu" Banja Luka, zatim referent za spoljnotrgovinsko poslovane u SOUR-u "Krajinatrans" Banja Luka, te funkcije šefa računovodstva i finansijskog direktora u "Balkan Investment Bank" a.d. Banja Luka. Obavljala je i funkciju direktora kompanije "SO komerc" Banja Luka, kao i "LT Gospodarska banka" filijala Banja Luka.

Autor je sljedećih knjiga i udžbenika: Poslovne finansije (2007), Imaš novac-nemaš ideju (2008) i Portfeljni menadžment (2017). Koautor je udžbenika: Menadžment rizika (2009), Teorija i analiza bilansa (2011), Bankarski marketing (2012). Osnove računovodstva (2015), Upravljačko računovodstvo (2019) i Finansijski menadžment (2020).

Objavila je preko 100 stručnih i naučnih radova u domaćim i međunarodnim časopisima.

Aktivno je učestvovala u izradi nekoliko projekata, od kojih se posebno izdvaja interregionalni projekat "Razvoj i promocija lokalnih sistema za podršku inovativnim malim i srednjim preduzećima. u Albaniji, Bosni i Hercegovni i Srbiji", pod pokroviteljstvom Republičke agencije za razvoj malih i srednjih preduzeća i u saradnji sa Univerzitetom u Bolonji, 2007. godine.

Član je Saveza računovođa i revizora RS i posjeduje sertifikat ovlaštenog računovođe.

Ima izbor u zvanje redovnog profesora na užu naučnu oblast poslovne finansije. Bila je angažovana na Ekonomskom fakultetu Banjaluka kao viši asistent u periodu od 1996-2006, a na PEU "Apeiron" je angažovana kao nastavik od samih početaka njegovog osnivanja, a radni odnos zasniva sredinom 2007. godine.